สวัสดีค่ะ ไปหาแล้วชอบฉีดสิว จนหน้าเป็นรอยบุ๋มทั้งใหญ่และเล็กหลายจุด เป็นมาหลายเดือนแล้วค่ะ ในรอยบุ๋มมีรอยแดงๆเหมือนช้ำเห็นเส้นเลือดชัดมากค่ะ(ไม่รู้ว่าเป็นอาการช้ำหรือรอยจากสิว) อยากรู้วิธีการรักษาค่ะ เคยเห็นการกรอหน้าด้วยเกร็ดอัญมณีอยากทราบว่าช่วยได้มากน้อยเท่าไหร่คะ ขอบค่ะ
สวัสดีค่ะ สิวคือการอักเสบของผิวหนังที่มีการอุดตันของน้ำมันและเซลล์ผิวหนังที่ตายแล้วบริเวณรูขุมขน เกิดเป็นจุดเล็ก ๆ ที่อักเสบ บวมแดง หรือมีหนอง ส่วนมากจะเกิดขึ้นบริเวณใบหน้า ลำคอ หน้าอก ไหล่ หรือหลังโดยปกติแล้วสิวเม็ดเล็กๆมักค่อยๆยุบไปได้เอง ยกเว้นในบางกรณีที่เป็นสิวหัวหนองขนาดใหญ่ หรือเป็นสิวในบริเวณกว้างที่อาจต้องใช้ยาฆ่าเชื้อรับประทานหรือยาทาฆ่าเชื้อเฉพาะที่เช่น ยาคลินดามัยซิน (Clindamycin) หรือยากลุ่มเรตินอยด์หรือกรดวิตามินเอ กรณีเป็นสิวแบบรุนแรงหากฉีดสิวเพื่อหวังผลให้สิวยุบเร็วลดการอักเสบนั้น ควรทำกับแพทย์ผู้เชี่ยวชาญด้านผิวหนังเท่านั้น และใช้เครื่องมือทางการแพทย์ที่สะอาด แพทย์จะได้ช่วยพิจารณาว่าสิวแบบใดควรหรือไม่ควรฉีดค่ะอาการรอยแดงช้ำหลังการฉีดสิวอาจเกิดขึ้นได้ภายใน 1-2 วันแรก แต่หากเป็นเรื้อรังนานกว่านั้นอาจมีสาเหตุอื่น หรือเป็นรอยแดงรอยดำจากตัวสิวเอง ที่อาจต้องใช้เวลานานกว่าจะจางไป การใช้เลเซอร์หรือการกรอหน้าเพื่อลบรอยแดงหรือรอยแผลเป็นจากสิวนั้นสามารถทำได้ค่ะ แนะนำพบแพทย์ผิวหนังเพื่อประเมินรอยโรคว่าเข้ากับวิธีการรักษาแบบใดอีกครั้ง การทำการกรอหน้าถ้าอยากทำอาจจะต้องใช้เวลาหลายครั้งกว่าจะเห็นผล และต้องเป็นรอยโรคที่สามารถทำได้ด้วยนะคะ